JY LEES NOU Redakteursbrief: Harry en Meghan slaan hul eie trom
In die dae ná prins Harry en Meghan se aankondiging dat hulle as "senior" koninklikes wil uittree, voortaan tussen Brittanje en Noord-Amerika sal pendel en finansieel onafhanklik wil word, het ek geïnteresseerd geluister na die uiteenlopende menings oor die glanspaar se besluit.
Kritici het dadelik laat hoor: Hoe kan hulle van hul koninklike pligte versaak en terselfdertyd munt slaan uit hul titel as handelsnaam?
Hoe kon hulle die besluit aankondig sonder om koningin Elizabeth en prins Charles eers deeglik te ken in die saak?
Wie sal moet opdok vir hul veiligheid as hulle in twee vastelande nesskop? En hoekom dié houding nadat Britse belastingbetalers moes betaal vir hul troue en die herstelwerk aan die huis wat die koningin aan hulle geskenk het?
Maar hul ondersteuners het teruggekap: Dis te verstane dat 'n moderne paar in hul 30's finansieel onafhanklik wil wees, self wil besluit watter werk hulle doen en watter liefdadigheidsorganisasies hulle steun en hulle nie wil laat voorskryf waar hulle moet woon nie.
Dis ook hul goeie reg om te besluit hulle wil grense stel wat sekere besonderhede van hul privaat lewe beskerm. Die koningin was haar diplomatiese self – sy slaan immers al jare lank stilweg vure dood.
En al oorheers Megxit nou die hoofopskrifte en Britse koerantvoorblaaie, moet die monarg se landgenote begin voorberei op 'n nuwe werklikheid anderkant Brexit.